
Pelenkázótáska prototípusának fejlesztése

A pelenkázótáska – más néven babatáska – nem más, mint egy sok zsebbel rendelkező tároló táska. Méretében elég nagynak kell lennie ahhoz, hogy a csecsemők, illetve kisgyermekek tisztában tartásához és gondozásához szükséges minden kellék elférjen benne, ami egy rövidebb kirándulás megtételénél fontos lehet.
Hiába hatalmas a választék babatáska tekintetben, Magyarországon szinte kizárólag csak a klasszikusnak nevezhető babatáskák érhetők el a vevők számára. Az egyedi darabokat, amik külső megjelenésük alapján nem babatáska kinézetűek, csakis külföldi megrendeléssel vásárolhatják meg az érdeklődők. Fénykép alapján viszont nem megállapítható a babatáska mérete, belső elrendezése és anyagminősége.
A modern babatáskák belső, illetve külső kialakításánál fontos szerepet játszik az ergonómiai követelményeknek való megfelelés, a könnyű hordozhatóság, a táska kombinálhatósága a babakocsival, miközben biztonságosan használható marad.
Témaválasztásom azért erre a területre esett, mert a pelenkázótáska piac rengeteg ergonómiai és esztétikai fejlesztési lehetőséget biztosít, mivel jelenleg semmilyen hivatalos szabvány nem gátolja a tervezőt abban, hogy a vásárlók számára megalkothassa a „tökéletes” babatáskát.
Egy olyan babatáska létrehozása a célom, amelyről ránézésre nem állapítható meg, hogy a szülő pelenkázó táskát tart a kezében, hanem külső megjelenése alapján egy egyedi, női divattáska hatását kelti a szemlélőben. Mindemellett belső elrendezésében tökéletesen megfelel a babatáskával szemben felállított minden követelménynek, és természetesen eleget tesz mindazoknak a funkcióknak, melyeket egy kisgyermekes szülő elvár egy ilyen táskától. Ezt pedig egy olyan külső megjelenéssel ötvözném, amely nem feltétlenül az aktuális divatjegyeket tükrözi, hanem stílusát tekintve időtálló, klasszikus darab, hiszen egy-egy babatáskát több évig is használhat a szülő, akár többször is, ha új gyermek születik a családba. Így ezeket a lehetőségeket figyelembe véve, és a meglévő babatáskák hiányosságait átgondolva, terveztem meg a kijelölt célcsoport igényeihez tökéletesen illeszkedő babatáskát, és a jelenleg piacon lévő táskák hiányosságait figyelembe véve alkalmaztam a szükséges fejlesztéseket.
A prototípusokat oda fogom adni egy kisgyermekes barátnőmnek, hogy a használatkor fellépő esetleges problémákat a későbbiekben továbbfejleszthessem, így a visszajelzések alapján a jövőben piacképes kollekciót hozhassak létre.



